CELEX: 32017R0636
Language: sk
Date: 2017-03-30 00:00:00
Title: Vykonávacie nariadenie Komisie (EÚ) 2017/636 z 30. marca 2017 o zatriedení určitého tovaru do kombinovanej nomenklatúry

5.4.2017   
               
               
                  SK
               
               
                  Úradný vestník Európskej únie
               
               
                  L 91/4
               
            VYKONÁVACIE NARIADENIE KOMISIE (EÚ) 2017/636
      z 30. marca 2017
      o zatriedení určitého tovaru do kombinovanej nomenklatúry
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
      keďže:
      
                  (1)
               
               
                  S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
               
            
                  (2)
               
               
                  V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
               
            
                  (3)
               
               
                  Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
               
            
                  (4)
               
               
                  Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
               
            
                  (5)
               
               
                  Opatrenia stanovené v tomto nariadení sú v súlade so stanoviskom Výboru pre colný kódex,
               
            PRIJALA TOTO NARIADENIE:
      Článok 1
      Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
      Článok 2
      Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, sa možno odvolávať naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
      Článok 3
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
      
         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 30. marca 2017
         
            
               Za Komisiu
            
            
               v mene predsedu
            
            Stephen QUEST
            
               generálny riaditeľ
            
            
               Generálne riaditeľstvo pre dane a colnú úniu
            
         
      
      
         (1)  Ú. v. EÚ L 269, 10.10.2013, s. 1.
      
         (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
         PRÍLOHA
         
                     Opis tovaru
                  
                  
                     Zatriedenie (číselný znak KN)
                  
                  
                     Dôvody
                  
               
                     (1)
                  
                  
                     (2)
                  
                  
                     (3)
                  
               
                     Pár praciek používaný ako blokovací mechanizmus na bezpečnostných pásoch. Každá pracka sa skladá z kovového blokovacieho mechanizmu, plastového puzdra, textilného pásu, kovových spojovacích prvkov a elektrického snímača, ktorý vydáva zvukový signál, keď bezpečnostné pásy vo vozidle majú byť zapnuté, ale nie sú.
                     Pokiaľ ide o celkové hmotnostné zloženie výrobku, uhlíková oceľ predstavuje 56 %, plasty 21 %, textil 13 % a ostatné materiály 10 %.
                     Je to prvok zostavy bezpečnostných pásov používaný napríklad na sedadlách motorového vozidla.
                     Pozri obrázok (*1).
                  
                  
                     8308 90 00 
                  
                  
                     Zatriedenie je určené všeobecnými pravidlami 1, 3 b), 4 a 6 na interpretáciu kombinovanej nomenklatúry, poznámkou 3 k XV. triede a znením číselných znakov KN 8308  a 8308 90 00 .
                     Výrobok má objektívne charakteristické vlastnosti pracky, pretože funguje ako blokovací mechanizmus.
                     Zatriedenie do položky 8301  ako zámka zo základných kovov je vylúčené, keďže výrobok nie je ani upevňovacím zariadením, ktoré sa odomyká kľúčom alebo ovláda kombináciou písmen alebo čísel, ani zámkou, ktorá sa ovláda elektricky (pozri aj vysvetlivky k harmonizovanému systému k položke 8301 ).
                     Zatriedenie do položky 8302  ako príchytky, kovanie a podobné výrobky, zo základných kovov, vhodné na karosérie, je vylúčené, keďže výrobok nie je časťou ani súčasťou karosérie automobilu, ale časťou a súčasťou zostavy bezpečnostných pásov.
                     Zatriedenie do položky 8708  ako časť a súčasť bezpečnostných pásov je tiež vylúčené, keďže táto položka zahŕňa len bezpečnostné pásy vozidiel položiek 8701  až 8705 , ale nie ich časti a súčasti.
                     Zatriedenie do podpoložky 8708 21  ako nekompletné bezpečnostné pásy je tiež vylúčené, keďže výrobok predstavuje len jeden z prvkov kompletného bezpečnostného pásu (pozostávajúceho z piatich hlavných častí: praciek, navíjačov, kotiev, popruhov a zástrčiek), a preto, tak ako sa výrobok predkladá, nemá podstatný charakter kompletného alebo hotového výrobku.
                     Výrobok, ktorý nie je možné na základe jeho objektívnych znakov a charakteristických vlastností zatriediť do špecifickej položky, je však svojimi objektívnymi charakteristickými vlastnosťami a znakmi najpodobnejší prackám v položke 8308 . Preto sa má zatriediť pod číselný znak KN 8308 90 00  ako pracky zo základných kovov.
                  
               
            
         
            (*1)  Obrázok slúži len na informačné účely.